Denel-salarisse: Solidariteit hervat regsaksie - Solidariteit WêreldSolidariteit Wêreld
Tuis › Mediaverklarings › Denel-salarisse: Solidariteit hervat regsaksie
Solidariteit het vandag bekend gemaak dat hy die regsaksie wat hy in Junie teen Denel ingestel het, gaan hervat. Solidariteit sou op 30 Junie in die arbeidshof wees vir die saak teen Denel oor sy versuim om sy werkers se salarisse te betaal en statutêre verpligtinge na te kom. Die saak is egter tydelik van die dringende hofrol verwyder nadat Denel se regspan hom verbind het tot ʼn fasiliteringsproses waarvan die uitkomste by implikasie sou wees dat Denel al sy agterstallige betalings sou inhaal en Solidariteit insette sou lewer ten opsigte van hoe hierdie uitkomste bereik sou word.
“Daar blyk ʼn totale gebrek aan toewyding te wees van die raad van direkteure, die departement van openbare ondernemings en die tesourie wat die suksesvolle omkeer van Denel betref,” sê Helgard Cronjé, sektorkoördineerder van verdediging en lugvaart by Solidariteit. “Talle omkeerplanne is reeds deur die bestuur voorgelê maar die raad en minister is nie bereid om verantwoordelikheid te aanvaar en die finansiële hulp soos benodig te bied nie. Solidariteit het dus geen ander uitweg as om met dringende regsaksie voort te gaan nie.”
Volgens Solidariteit sal die bedanking van die groepsbestuurshoof, mnr. Danie du Toit, verdere negatiewe gevolge vir die reeds sukkelende Denel inhou en tot verdere onsekerheid lei.
“Ons eerste en belangrikste prioriteit is om die belange van ons lede by Denel te beskerm. Hulle is lojale werknemers en ons kan nie toelaat dat hulle met hul salarisse boet vir die korrupsie en wanbestuur van die vorige bestuur nie,” sluit Cronjé af.